# கங்கைகொண்ட சோழீசுவரர் கோயில்



**கங்கைகொண்ட சோழீசுவரர் கோயில்** (*Brihadisvara Temple, Gangaikonda Cholapuram*) என்ற சிவன் கோயில், தமிழ்நாட்டின் அரியலூர் மாவட்டத்தில் உள்ளது. இது கங்கை கொண்ட சோழபுரம் என்ற ஊரில் முதலாம் இராசேந்திர சோழனால் கட்டப்பட்டது.  

## கட்டமைப்பு

கங்கைகொண்ட சோழீசுவரர் கோயில் நீளமும் அகலமும் கொண்ட முற்றத்துடன் கூடிய உயர்ந்த மேடைமீது அமைக்கப்பட்டுள்ளது. இக்கோயிலின் நடுக் கருவறையில் முதன்மை இறைவனான பிரகதீசுவரர் (சிவன்) லிங்க வடிவில் உள்ளார். முற்றத்தின் முக்கியப்பகுதி கிழக்கு மேற்காக by அளவு கொண்டுள்ளது. லிங்கத்தின் உயரம் ; அடிப்பகுதியின் சுற்றளவு . அளவுள்ள கருவறைக்கு முன் அர்த்தமண்டபமும் தூண்களமைந்த முன்மண்டபமும் உள்ளன. கருவறையின் முன் இருபுறமும் உயரமுள்ள துவாரபாலகர் சிலைகள் காணப்படுகின்றன. கருவறையின் மீதுள்ள விமானத்தின் உயரம் ; இவ்விமானம் தஞ்சாவூர் பெருவுடையார் கோவில் விமானத்தைவிட உயரம் குறைவானது. பெருவுடையார் கோயில் விமானத்தின் அடுக்குகள் நேரானவையாகும், இக்கோயில் விமான அடுக்குகள் வளைவாகவும் உள்ளன.  

கருவறைக்குள் சூரிய ஒளியை எதிரொளிக்கும் வகையில் கருவறையை நோக்கியவாறு நந்தி அமைக்கப்பட்டுள்ளது.  

### சிற்பங்கள்

முதன்மைக் கருவறைச் சுவற்றின் வெளிப்புற மாடங்களில் அர்த்தநாரீசுவரர், நடராசர் போன்ற சிவனின் திருவுருவங்கள், மேலும் பிரம்மன், துர்க்கை, திருமால், சரசுவதி என ஐம்பதுக்கும் மேற்பட்ட சிற்பங்கள் உள்ளன. அவற்றில் ஒன்று சிவன் ஒரு அடியாருக்கு மாலை சூட்டுவதுபோல் செதுக்கப்பட்டுள்ளது. சிலர் அந்த அடியார் 63 நாயன்மார்களில் ஒருவரான சண்டீச்வரர் என்றும், வேறுசிலர் அவ்வுருவம் கோயிலைக் கட்டிய முதலாம் இராசேந்திரன் என்றும் கருதுகின்றனர். இக்கோயிலில் சோழர் கலைக்குச் சான்றாக விளங்கும் பதினொன்றாம் நூற்றாண்டு காலத்திய வெண்கலச் சிலைகள் காணப்படுகின்றன. அவற்றுள் குறிப்பிடத்தக்கது சுப்பிரமணியர் திருவுருவ வெண்கலச் சிலையாகும். ஒன்பது கோள்களைக் குறிக்கும் ஒற்றைக் கல்லாலான நவக்கிரகம் இக்கோயிலில் அமைந்துள்ளது.  

கல்வெட்டுகளிலிருந்தும் 1980களின் அகழ்வாய்வுகளின்படியும் கோட்டைச் சுவர்கள், அரண்மனைகள், நடுவிலமைந்த கோயில் என கங்கைகொண்ட சோழபுரம் நன்கு திட்டமிட்டு அமைக்கப்பட்ட நகரமாக இருந்தது தெரியவருகிறது. தஞ்சை பெருவுடையார் கோயிலுக்குரிய நன்கொடைகளையெல்லாம் இராசேந்திரன் இக்கோயிலுக்குத் திருப்பிவிட்டானென்றும், பெருவுடையார் கோயிலைக் கட்டிய கட்டிடக் கலைஞர்களையும் சிற்பிகளையும் தஞ்சாவூரிலிருந்து இங்கு வரவழைத்து இக்கோயிலைக் கட்டச் செய்தான் என்றும் கருதப்படுகிறது.  

முதலாம் இராசேந்திர சோழனுக்குப் பின் வந்த பெரும்பாலான சோழ அரசர்கள் கங்கைகொண்ட சோழபுரத்தில் முடிசூட்டிக் கொண்டனர். இவ்வரசனுக்கு அடுத்து ஆட்சிக்குவந்த முதலாம் குலோத்துங்க சோழன் இந்நகரைச் சுற்றி கோட்டைச் சுவர்கள் கட்டினான். 13-ஆம் நூற்றாண்டின் பிற்பகுதியில் தங்களது முந்தைய தோல்விகளுக்குப் பழிவாங்கும் நோக்கில் பாண்டியர்கள் சோழர்களை முறியடித்து இந்நகரை அழித்தனர். கோவிலையும் அதைச் சுற்றியுள்ள பகுதிகளையும் தவிர, இந்நகரின் அரண்மனைகள் உள்ளிட்ட பிறயாவும் அழிக்கப்பட்டன.  

## பண்பாடு
மூவர் உலா, தக்கயாகப் பரணி போன்ற நூல்களின் பல சமகால இலக்கியங்களில் கங்கைகொண்ட சோழபுர நகரம், கோயில் பற்றிய குறிப்புகள் காணப்படுகின்றன. பொ.ஊ. 11-ஆம் நூற்றாண்டுத் தமிழ்ப் புலவரான கம்பர் இயற்றிய *கம்ப இராமாயணத்தில்* அவரது அயோத்தி நகர வருணனைகளுக்கு கங்கைகொண்ட சோழபுர நகரமைப்புதான் முன்மாதிரியாக இருந்திருக்க வேண்டுமென சில அறிஞர்கள் கருத்து தெரிவிக்கின்றனர். சேக்கிழார் இயற்றிய *பெரியபுராணம்* நூலிலும் இத்தகைய ஒற்றுமையைக் காணமுடிகிறது. சேரர், சோழர், பாண்டியர் என மூவேந்தர்களின் சிறப்பைப் பாடும் மூவர் உலாவிலும் இந்நகரைப் பற்றிய விரிவான விளக்கங்களைக் காணலாம்.  

தஞ்சைப் பெருவுடையார் கோயிலும் இக்கோயிலும் திராவிடக் கட்டிடக்கலையின் உச்சநிலையின் வெளிப்பாடாக விளங்குவதாக வல்லுநர்கள் கருதுகின்றனர். அழியாத சோழர் பெருங்கோயில்கள் என்ற பெயரில் இக்கோயில், தஞ்சை பெரிய கோயில், தாராசுரம் ஐராவதேசுவரர் கோயில் ஆகிய மூன்றும் யுனெஸ்கோ நிறுவனத்தால் பொது ஊழி உலகப்பாரம்பரியக் களப் பட்டியலில் இடம்பெற்றுள்ளன. இக்கோயில் அழியாத சோழர் பெருங்கோயில்கள் பட்டியலில் 2004-ஆம் ஆண்டு இணைக்கப்பட்டது.  

தமிழ்நாடு அரசு இந்துசமய அறநிலையத்துறையின் ஆதரவுடன், தொல்லியல்துறை 2009-ஆம் ஆண்டில் இங்கு அருங்காட்சியகம், சிற்றுண்டி விடுதிகள், கடைகள் மற்றும் கழிவறைகளை அமைத்துள்ளது. இம்மூன்று கோயில்களும் பண்பாட்டிலும் இறை வழிபாட்டிலும் இன்றளவும் உயிர்ப்புடன் விளங்குவதால் இவை "சோழர்களின் அழியாப் பெருங்கோயில்கள்" என்ற வகைப்பாட்டில் இடம்பெற்றுள்ளன. முதாலம் இராசேந்திர சோழனின் முடிசூட்டுவிழாவின் ஆயிரமாவது நினைவாண்டுத் திருவிழா ஜூலை 2014-இல் இருநாட்கள் கொண்டாடப்பட்டது.  

## திருவிழாக்களும் வழிபாடும்
கங்கைகொண்ட சோழீசுவரர் கோயில் தொல்லியல்துறையால் பேணப்பட்டு வந்தாலும் தமிழ்நாட்டிலுள்ள பிற சிவன் கோயில்களில் நடைபெறுவது போன்று இக்கோயிலிலும் நாள்தோறும் நான்கு முறை சைவமுறைப்படி வழிபாடுகள் நடைபெறுகின்றன (*காலசந்தி*: காலை 8:30, *உச்சிகாலம்*: மதியம் 12:30, *சாயரட்சை*: மாலை 6:00, *அர்த்தசாமம்*: இரவு 7:30 - 8:00). ஒவ்வொரு வழிபாட்டிலும் அலங்லாரம், நெய்வேதனம், தீப ஆராதனை என மூன்று நிலைகள் உள்ளன. வார, பதினைந்து நாட்கள், மாத இடைவெளிகளிலும் சில குறிப்பிட்ட வழிபாடுகள் நடைபெறுகின்றன. ஆண்டின் அனைத்து நாட்களிலும் கோயில் நாள்தோறும் காலை 6–12:30; மாலை 4–9:00 வரை திறந்திருக்கும். இங்கு மாசியில் மகா சிவராத்திரி, ஐப்பசியில் பௌர்ணமி, மார்கழியில் திருவாதிரை நாட்களில் சிறப்பு வழிபாடுகள் நடைபெறுகின்றது. ஐப்பசித் திருவிழாவில் மூலவருக்கு அன்னாபிஷேகம் செய்யப்படுகிறது.  

## ஆதாரங்கள்

## வெளியிணைப்புகள்

- வேங்கடம் முதல் குமரி வரை 2/கங்கை கொண்ட சோழீச்சுரர்
- http://www.tamiltvshows.net/2014/07/the-1000th-coronation-year-of-rajendra-chola-one-of-the-greatest-kings-of-india/